Davlat notariusi tomonidan oʻz kasb majburiyatlari buzilishi oqibatida yetkazilgan zararni qoplash tartibi toʻgʻrisidagi nizomni tasdiqlash haqida
(resolution, 2022-04-05)

“Notariat toʻgʻrisida”gi Oʻzbekiston Respublikasi Qonunining 19-moddasiga muvofiq va oʻz kasb majburiyatlarini bajarishda notariuslarning javobgarligini oshirish maqsadida Vazirlar Mahkamasi qaror qiladi: 1. Davlat notariusi tomonidan oʻz kasb majburiyatlari buzilishi oqibatida yetkazilgan zararni qoplash tartibi toʻgʻrisidagi Nizom 1-ilovaga muvofiq tasdiqlansin. 3. Mazkur qarorning bajarilishini nazorat qilish Oʻzbekiston Respublikasi Adliya vaziri R.A. Muhitdinov zimmasiga yuklansin. 1. Ushbu Nizom “Notariat toʻgʻrisida”gi Oʻzbekiston Respublikasi Qonunining 19-moddasiga muvofiq davlat notariusi (keyingi oʻrinlarda notarius deb ataladi) tomonidan oʻz kasb majburiyatlari buzilishi oqibatida yuridik va jismoniy shaxslarga yetkazilgan zararning (keyingi oʻrinlarda “zarar” deb ataladi) davlat tomonidan qoplanishi tartibini belgilaydi. 2. Zarar davlat tomonidan keyinchalik notariusga toʻlangan qoplash miqdorida aksincha talab (regress) qoʻyilgan holda budjetdan tashqari Adliya organlari va muassasalarini rivojlantirish jamgʻarmasi (keyingi oʻrinlarda “Jamgʻarma” deb ataladi) mablagʻlari hisobiga qoplanadi. 3. Yuridik va jismoniy shaxs oʻziga yetkazilgan zarar qoplanishi huquqiga ega. Sudning zararni qoplash toʻgʻrisida qonuniy kuchga kirgan qarori zarar qoplanishi uchun asos hisoblanadi. 4. Jamgʻarmadan mablagʻ ajratish uchun Qoraqalpogʻiston Respublikasi Adliya vazirligi, viloyat yoki Toshkent shahar adliya boshqarmasi (keyingi oʻrinlarda “adliya boshqarmasi” deb ataladi) sudning zararni qoplash toʻgʻrisida qonuniy kuchga kirgan qarori adliya boshqarmasiga tushgandan keyin ikki kun muddatda Oʻzbekiston Respublikasi Adliya vazirligiga sudning qarorini ilova qilgan holda tegishli buyurtmanomani kiritadi. 5. Oʻzbekiston Respublikasi Adliya vazirligi buyurtmanoma tushgan kundan boshlab ikki kun mobaynida buyurtmanomada koʻrsatilgan mablagʻlarni adliya boshqarmasining shaxsiy gʻaznachilik hisob raqamiga oʻtkazadi. Mablagʻlar shaxsiy gʻaznachilik hisob raqamiga tushgan kundan boshlab bir kun mobaynida adliya boshqarmasi ushbu mablagʻlarni zararni qoplash uchun yuridik va jismoniy shaxslarning tegishli bank hisob raqamlariga oʻtkazadi. 6. Sudning zararni qoplash toʻgʻrisida qonuniy kuchga kirgan qarori asosida adliya boshqarmasi tomonidan notariusni intizomiy javobgarlikka tortish toʻgʻrisidagi masala hal qilinishi kerak. 7. Adliya boshqarmasi tomonidan qoplangan summa keyinchalik aksincha talab (regress) tartibida notariusdan undirib olinishi kerak. Notarius adliya boshqarmasi tomonidan zararni qoplash uchun yuridik va jismoniy shaxslarga oʻtkazilgan mablagʻlarning toʻliq summasini qoplaydi. 8. Yuridik va jismoniy shaxsga zarar qoplangandan soʻng ikki kundan kechikmay adliya boshqarmasi notariusga toʻlangan qoplash miqdorida aksincha talab (regress) bilan murojaat qiladi. Notarius oʻzi tomonidan yuridik va jismoniy shaxsga yetkazilgan zarar summasini adliya boshqarmasiga belgilangan tartibda ixtiyoriy ravishda qoplash huquqiga ega. Notarius tomonidan zararni qoplash adliya boshqarmasining shaxsiy gʻaznachilik hisob raqamiga pul mablagʻlari kiritish yoʻli bilan amalga oshiriladi. Zararning notarius tomonidan boshqa shaklda qoplanishiga yoʻl qoʻyilmaydi. 9. Oʻzbekiston Respublikasining Mehnat kodeksi 207-moddasiga muvofiq notariusdan oʻrtacha oylik ish haqidan ortiq boʻlmagan yetkazilgan zarar summasini undirish adliya boshqarmasi rahbarining yetkazilgan zararni notariusdan undirish toʻgʻrisidagi buyrugʻiga binoan amalga oshiriladi. Buyruq adliya boshqarmasi tomonidan yuridik va jismoniy shaxsga zarar qoplangan kundan boshlab bir oydan kechikmay qabul qilinishi mumkin. Agar notariusdan undirilishi kerak boʻlgan yetkazilgan zarar summasi uning oʻrtacha oylik ish haqidan ortiq boʻlsa yoki adliya boshqarmasi tomonidan yuridik va jismoniy shaxsga zarar qoplangan kundan soʻng bir oylik muddat tamom boʻlsa, undirish sud tartibida amalga oshiriladi. 10. Sudning toʻlangan qoplash miqdorida yetkazilgan zararni notariusdan undirish toʻgʻrisidagi qarori belgilangan tartibda ijro etilishi kerak. 11. Zararni qoplash hisobiga notariusdan adliya boshqarmasining shaxsiy gʻaznachilik hisob raqamiga tushgan mablagʻ ikki kundan kechikmay Jamgʻarmaning shaxsiy gʻaznachilik hisob raqamiga yuboriladi. Notarius tomonidan oʻz kasb majburiyatlari buzilishi oqibatida yetkazilgan zararni qoplash sxemasi ushbu Nizomga ilovada keltirilgan. 12. Yuridik va jismoniy shaxslarga zararni qoplash toʻgʻrisidagi ishlar sudlarda koʻrib chiqilishi munosabati bilan adliya boshqarmasi tomonidan sarflangan xarajatlar ham ushbu Nizomga muvofiq aksincha talab (regress) tartibida notariusdan undirilishi kerak. 13. Notarius bilan mehnat shartnomasining toʻxtatilishi uni zarar va tegishli xarajatlarni qoplash majburiyatidan ozod qilmaydi. 14. Sudning notarius tomonidan oʻz kasb majburiyatlari buzilishi oqibatida yetkazilgan zararni qoplash toʻgʻrisidagi qarori majburiy ijro etilgan hollarda ham zarar qonunchilikda belgilangan tartibda Jamgʻarma mablagʻlari hisobiga qoplanishi kerak. 15. Ushbu Nizomni buzishda aybdor boʻlgan shaxslar qonunchilikka muvofiq javob beradi.